Diari Oficial de la Generalitat Valenciana


Sumari del DOGV 7799, del 07-06-2016 (2016/4104)

RESOLUCIÓ de 3 de juny de 2016, del director general de Relacions amb les Corts, per la qual es disposa la publicació del conveni entre l'Agència Valenciana del Turisme i l'Ajuntament de Santa Pola per a l'encàrrec de gestió de la reparació i manteniment de la infraestructura higiènica i lúdica instal·lada per l'Agència Valenciana del Turisme en les platges d'aquest municipi per al 2016.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7799

Data del DOGV
:   07-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4104


Data del document
:   03-06-2016

Organisme emissor
:   Presidència de la Generalitat

Tipus de document
:   Resolució

Descriptors 

:   * Santa Pola

RESOLUCIÓ de 3 de juny de 2016, del director general de Relacions amb les Corts, per la qual es disposa la publicació del conveni entre l'Agència Valenciana del Turisme i l'Ajuntament de Santa Pola per a l'encàrrec de gestió de la reparació i manteniment de la infraestructura higiènica i lúdica instal·lada per l'Agència Valenciana del Turisme en les platges d'aquest municipi per al 2016. [2016/4104]  
L'Agència Valenciana del Turisme i l'Ajuntament de Santa Pola han subscrit, prèvia tramitació reglamentària, el dia 20 de maig de 2016, el conveni per a l'encàrrec de gestió de la reparació i manteniment de la infraestructura higiènica i lúdica instal·lada per l'Agència Valenciana del Turisme en les platges d'aquest municipi per al 2016.  
  
En compliment del que establix l'article 111.3 de la Llei 8/2010, de 23 de juny, de la Generalitat, de Règim Local de la Comunitat Valenciana, procedix la publicació en el Diari Oficial de la Comunitat Valenciana del conveni esmentat, que ha quedat inscrit en el Registre de Convenis de la Generalitat amb el número 358/2016 i que figura com a annex d'aquesta resolució.  
  
València, 3 de juny de 2016.- El director general de Relacions amb les Corts: Antonio Torres Salvador.  
  
  
Conveni entre l'Agència Valenciana del Turisme i l'Ajuntament de Santa Pola per a l'encàrrec de gestió de la reparació i del manteniment de la infraestructura higiènica i lúdica instal·lada per l'Agència Valenciana del Turisme a les platges d'aquest municipi per al 2016  
  
  
València, 20 de maig de 2016  
  
Reunits  
Per una part, Francesc Colomer Sánchez, secretari autonòmic i president de l'Agència Valenciana del Turisme, en virtut del que es disposa en l'article 3 del Decret 102/2015, d'1 de juliol, del Consell, pel qual cessen i es nomenen les persones titulars de secretaries autonòmiques de la Generalitat (DOCV 06.07.2015), i en l'article 5 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOCV 08.07.2015), el qual intervé en aquest acte en nom i representació de l'esmentada entitat de dret públic, adscrita a la Presidència de la Generalitat, amb personalitat jurídica pròpia, que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme. El domicili d'aquesta entitat de dret públic, als efectes del present document, és el situat a València, carrer de Castán Tobeñas, 77, ciutat administrativa 9 d'Octubre, torre II, planta tercera.  
La seua legitimació i representació per a aquest acte deriven del que estableix l'apartat dos.e de l'article 5 del Decret 209/2004, de 8 d'octubre, en virtut del qual el president de l'Agència Valenciana del Turisme exercirà la representació permanent de l'Agència en la firma de convenis, restant autoritzada la firma del present conveni per l'Acord del Consell de data 11 de març de 2016.  
I per l'altra part, Yolanda Seva Ruiz, com a alcaldessa presidenta de l'Ajuntament de Santa Pola, la seua legitimació i representació per a aquest acte deriven de la seua condició i càrrec d'alcalde president d'aquest ajuntament, autoritzat per a subscriure el present conveni d'acord amb el que disposa l'article 21.1.b de la Llei 7/1985, de 2 d'abril, reguladora de les bases de règim local.  
Les parts, segons intervenen,  
  
Exposen  
Primer. Que l'Agència Valenciana del Turisme, al llarg dels últims anys i a través del desplegament de successius programes de turisme de litoral, ha dotat les platges de la Comunitat Valenciana de diverses infraestructures de caràcter higiènic, com són els llavapeus amb aigua tractada de mar, amb les seues estacions de bombament, pous de captació i conduccions; passarel·les de diferent amplada; màquines per a la neteja d'arena, etc.; així com també de caràcter ludicoesportiu, com els jocs infantils i juvenils, les àrees biosaludables i els elements per a la pràctica del vòlei platja, futbol platja, etc., i els elements de senyalització, cartells, etc.  
L'actuació de l'Agència a través d'aquests programes de turisme de litoral no s'ha reduït al subministrament i la instal·lació d'aquests elements, sinó que també ha desplegat de forma continuada accions per a reparar-los i mantindre'ls, necessàries per l'ús de les instal·lacions i per l'agressivitat del medi on estan instal·lats.  
  
Totes aquestes accions, tant les de subministrament i instal·lació, com les de manteniment, han permés establir uns paràmetres de qualitat bàsics i homogenis en totes les platges de la Comunitat Valenciana, així com una «imatge» definida i distintiva respecte a altres platges de l'Estat.  
Segon. El desplegament de les actuacions en matèria d'infraestructura turística de litoral per part de l'Agència Valenciana del Turisme fa necessari en l'actualitat, d'una banda, continuar la realització d'aquestes actuacions, en especial les de conservació i manteniment, i, d'una altra, a fi de tindre una major eficiència i un control més directe de les actuacions, encomanar-ne la gestió, el control i el manteniment a les corporacions locals dels municipis del litoral de la Comunitat Valenciana, descentralització que ja va tindre lloc, com a primera experiència, en l'exercici de 2009.  
El desenvolupament de les tasques de manteniment i reparació; la reubicació dels diversos elements instal·lats, segons les incidències que es produïsquen en la franja de platja; la retirada després de la temporada estival o de bany, que en cada localitat presenta peculiaritats i calendari propi; l'emmagatzematge posterior; l'observació de l'ús pels visitants i turistes; i la coordinació de tot això amb altres actuacions desplegades a les platges, exigeixen la immediatesa del control i la gestió en cada municipi de litoral, seguiment directe que no pot prestar l'Agència Valenciana del Turisme per falta de mitjans personals i tècnics en els corresponents termes municipals, mitjans in situ dels quals sí que disposen els municipis corresponents.  
Al llarg dels exercicis anteriors, i a mesura que l'Agència Valenciana del Turisme ha desplegat els seus programes i actuacions en matèria de turisme de litoral, els serveis municipals respectius han anat adquirint un major protagonisme i intervenció en la gestió d'aquesta infraestructura turística de litoral instal·lada per l'Agència, intervenció que necessita ser dotada d'un adequat instrument jurídic com és un conveni d'encàrrec de gestió, que formalitze i delimite l'àmbit d'actuacions de cada una de les administracions intervinents.  
  
Tercer. Que, com a conseqüència de la realització dels programes de turisme litoral, el municipi de Santa Pola té actualment instal·lada a les seues platges la infraestructura turística de litoral propietat de l'Agència Valenciana del Turisme que es descriu en l'annex I del present conveni.  
  
L'esmentat municipi està interessat a efectuar la gestió, el control, la conservació i el manteniment de la infraestructura turística de litoral a què es refereix el paràgraf anterior, i a obtindre de l'Agència Valenciana del Turisme els recursos econòmics necessaris per a mantindre-la i conservar-la.  
Quart. Per tot allò que s'ha exposat, i de conformitat amb l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, ambdós parts, segons intervenen, subscriuen el present conveni d'encàrrec de gestió, que es regirà a través de les presents  
  
Clàusules  
  
Primera. Objecte del conveni  
Constitueix l'objecte del present conveni la comanda de la gestió del manteniment, reparació i conservació de la infraestructura turística de litoral instal·lada a les platges del municipi de Santa Pola, de la qual és titular l'Agència Valenciana del Turisme, a l'Ajuntament de Santa Pola per al període comprés entre l'1 de març de 2016 i el 15 d'octubre de 2016.  
En virtut del present conveni, l'Ajuntament de Santa Pola, com a entitat encomanada, realitzarà, per sí mateixa o per mitjà de la contractació de tercers, el manteniment, la reparació i la conservació de la infraestructura turística de litoral; i l'Agència Valenciana del Turisme mantindrà, com a administració encomanadora, la titularitat dels elements que la formen.  
  
Segona. Gestió material que s'encomana  
La gestió material de les activitats que s'encomanen per al període comprés entre l'1 de març de 2016 i el 15 d'octubre de 2016 és la següent:  
2.1. Controlar i supervisar que tots els elements que formen la infraestructura turística de litoral instal·lada a les platges del municipi hi romanguen amb la mateixa finalitat d'ús i localització, i es destinen a ser utilitzats i donar servei als visitants i usuaris de les platges del municipi.  
2.2. Sol·licitar les autoritzacions anuals per a la seua instal·lació a la demarcació de costes corresponent, així com qualssevol altres llicències i autoritzacions que siguen preceptives.  
2.3. Conservar, reparar, mantindre, netejar, pintar i recol·locar els elements de la infraestructura turística de litoral instal·lada al municipi amb la deguda diligència, i d'acord amb les prescripcions tècniques que figuren en el document annex II del present conveni. La reparació haurà d'efectuar-se amb materials equivalents als existents.  
  
2.4. Mantindre els cartells explicatius, els logotips, les marques, els distintius i les denominacions turístiques de la Comunitat Valenciana, així com les marques i les mencions indicatives del finançament a través de fons europeus.  
2.5. Retirar els elements deteriorats i que no siguen susceptibles de reparació, i comunicar, en aquest cas, la retirada a l'Agència Valenciana del Turisme perquè en prenga coneixement i la controle.  
2.6. Informar regularment l'Agència Valenciana del Turisme de l'execució i les incidències, si n'hi ha, de les actuacions que es vagen realitzant.  
2.7. Atendre i complir els suggeriments i les indicacions emesos per l'Agència Valenciana del Turisme per a la millor prestació del servei i per a mantindre uns nivells de qualitat i una imatge homogenis i coordinats amb la resta de les platges de la Comunitat Valenciana.  
  
Tercera. Pressupost. Forma de pagament  
3.1. L'import total de la present comanda es fixa en un màxim de 30.000,00 - (treinta mil euros), que es pagaran a l'Ajuntament de Santa Pola en la forma que s'estableix més endavant, amb càrrec al pressupost de l'Agència Valenciana del Turisme per a 2016, capítol II, subprograma 133, Manteniment, Reparacions i Inspeccions Turístiques. No s'abonaran despeses d'inversió (capítol VI de l'Ajuntament).  
  
L'import abans establit serà destinat per l'Ajuntament al pagament de les contractacions de serveis, despeses de personal, honoraris, reposicions necessàries, mitjans auxiliars, transport, impostos indirectes que no siguen susceptibles de recuperació i la resta de despeses corrents necessàries per a la realització de l'actuació de reparació i conservació de la infraestructura turística de litoral abans mencionada durant el període comprés entre l'1 de març de 2016 i el 15 d'octubre de 2016.  
3.2. El pagament per part de l'Agència Valenciana del Turisme a l'Ajuntament de les despeses ocasionades per la gestió de la present comanda fins a l'import màxim abans establit, serà satisfet a la finalització de l'actuació de reparació i conservació de la infraestructura turística de litoral i la justificació o rendició de comptes en la forma que s'estableix en la clàusula quarta següent.  
3.3. De conformitat amb el que preveu l'article 57 bis de la Llei reguladora de les bases de règim local, la Generalitat, a través de l'Agència Valenciana del Turisme, garanteix el compliment del compromís de l'aportació econòmica establit en aquesta clàusula i autoritza l'Administració General de l'Estat a aplicar retencions en les transferències que li corresponguen per aplicació del seu sistema de finançament d'acord amb el que preveu l'article 37 del Reial Decret Llei 17/2014, de 26 de desembre, de mesures de sostenibilitat financera de les comunitats autònomes i entitats locals i d'altres de caràcter econòmic.  
D'acord amb l'objecte del conveni, el termini per a realitzar el pagament és de tres mesos a comptar de l'endemà del naixement de l'obligació de pagament.  
El termini que té per a reclamar l'entitat local davant de l'impagament és d'un mes.  
Presentada la reclamació de pagament, la Generalitat té un termini de dos mesos per a atendre-la.  
En cas que l'impagament es mantinga passats els dos mesos, el termini de què disposa l'entitat local per a comunicar aquesta circumstància a l'Administració General de l'Estat és de quinze dies, sense perjuí del termini que puga establir-se per mitjà de l'ordre del Ministeri d'Hisenda i Administracions Públiques que regula el procediment per a l'aplicació de les retencions mencionades.  
  
Quarta. Rendició de comptes de la comanda  
4.1. Termini de presentació de la documentació. El termini límit de presentació de tota la documentació justificativa relacionada en l'apartat 4.2 següent és el 15 de novembre de 2016 inclusivament.  
4.2. Per a procedir al pagament a l'Ajuntament de Santa Pola de la quantitat que corresponga, l'Ajuntament haurà d'aportar, enumerada, intitulada, descrita i definida com a continuació s'exposa, la documentació justificativa següent:  
a) Còpia de les factures originals a nom de l'Ajuntament degudament confrontades i relatives a les actuacions objecte de la comanda.  
b) Memòria econòmica amb el detall de les despeses fetes com a conseqüència de les actuacions objecte de la comanda i la relació de les factures amb el seu emissor, número, concepte i import, i que es corresponguen amb les còpies de les factures esmentades en l'apartat a anterior, firmada per l'òrgan competent de l'Ajuntament.  
En el cas que la totalitat, o un percentatge elevat de les actuacions objecte de l'encàrrec de gestió siguen contractades a un tercer, la memòria econòmica informarà sobre els motius que ho justifiquen.  
c) Còpia degudament confrontada dels documents de reconeixement de l'obligació de pagament expedits per l'òrgan competent de l'Ajuntament. En cas de justificar despeses de personal municipal, s'hauran d'aportar els oportuns documents de reconeixement de l'obligació del pagament.  
d) Declaració del compromís de:  
d.1) No incloure les despeses objecte de la comanda, com ara les partides de despeses per a la determinació del denominat component addicional dels convenis de compensació financera propis dels municipis turístics.  
d.2) No haver rebut altres ajudes o subvencions per al finançament de l'actuació objecte de comanda.  
e) Declaració de:  
e.1) Haver complit el que disposa el Text Refós de la Llei de Contractes del Sector Públic en les contractacions i les adquisicions efectuades.  
e.2) No ser deutor de la Generalitat per reintegrament de subvencions.  
f) Memòria tècnica descriptiva de les actuacions realitzades objecte de la comanda, firmada pel responsable municipal de platges.  
g) En el cas que la totalitat o part de les actuacions objecte de comanda siguen realitzades directament per personal propi de l'Ajuntament, s'haurà d'aportar:  
g.1) Certificat de l'interventor municipal, o òrgan municipal competent, en què es detallen les persones, els mesos i el cost de Seguretat Social a càrrec de l'entitat, amb el percentatge que resulte imputable a la realització de les actuacions objecte de comanda, de manera que la seua valoració siga manifesta.  
g.2) Còpies confrontades de les nòmines de les persones i dels mesos corresponents.  
g.3) Còpies confrontades dels TC2 dels mesos oportuns amb les persones que hi hagen participat.  
g.4) Còpies confrontades de les declaracions de les retencions de l'IRPF (model 111 de retencions corresponents al 1r, 2n o 3r trimestre). En relació amb les retencions corresponents al 4t trimestre, s'aportarà una declaració responsable de l'òrgan competent de l'Ajuntament de la relació de treballadors i imports corresponents a cada un d'ells que seran ingressats en la declaració del 4t trimestre del model 111.  
g.5) Còpies confrontades dels oportuns documents de reconeixement de l'obligació del pagament respecte a les despeses de personal declarades.  
Els treballs o el subministrament de materials definits en les factures han de correspondre als elements de titularitat de l'Agència Valenciana del Turisme objecte d'aquesta comanda i que figuren en l'annex I.  
La documentació a què es refereixen els apartats b) d) e) i f) podrà, si així ho estima oportú l'Ajuntament, agrupar-se en un únic document en què figuren degudament reflectits aquests apartats i amb les firmes oportunes.  
4.3. L'Agència Valenciana del Turisme procedirà al pagament de l'import de l'encàrrec de gestió a l'Ajuntament una vegada realitzada l'actuació encomanada i complides per l'Ajuntament totes les obligacions, les condicions i els tràmits establits en el present conveni, per a la qual cosa el servei d'Infraestructures de l'Agència Valenciana del Turisme haurà d'emetre un informe acreditatiu del fet que les actuacions contractades per l'Ajuntament s'ajusten al que estableix el present conveni. Les quantitats a abonar pels conceptes abans mencionats seran satisfetes per l'Agència Valenciana del Turisme directament a l'Ajuntament, que les destinarà al pagament de despeses, prestacions i serveis professionals, empreses o entitats que realitzen les corresponents actuacions objecte del present conveni.  
  
  
Cinquena. Noves incorporacions d'elements  
En el cas que l'Agència Valenciana del Turisme adquirisca més elements d'infraestructura turística de litoral per a instal·lar-los a les platges del municipi de Santa Pola, aquests elements, sense perjuí de la garantia establida i de les obligacions per al contractista derivades d'aquesta, quedaran incorporats al règim d'encàrrec de gestió determinat en el present conveni.  
  
Sisena. Duració  
La vigència del present conveni d'encàrrec de gestió produirà efectes des del moment de la firma fins a la finalització de les actuacions que s'hi preveuen, i en tot cas fins al 31 de desembre de 2016. En qualsevol cas la justificació de les actuacions pot efectuar-se des del període comprés entre l'1 de març de 2016 i el 15 d'octubre de 2016.  
  
  
Setena. Comissió de seguiment  
Es crea una comissió de seguiment del present conveni amb les funcions següents:  
- Efectuar el seguiment de les qüestions que es deriven de la seua execució.  
- Analitzar i proposar les actuacions que, en l'àmbit objecte del conveni, es consideren oportunes per ambdós parts.  
- Proposar la interpretació i la resolució de qualsevol discrepància o controvèrsia que puga sorgir en l'execució del conveni.  
La comissió de seguiment estarà constituïda de forma paritària per quatre representants, nomenats per ambdós parts de comú acord, i serà presidida per la persona designada pel president de l'Agència Valenciana del Turisme.  
Les còpies de les actes, acords o informes que, si escau, emeta la comissió de seguiment en el desplegament i l'execució de les funcions que tinga assignades, es remetran a la Direcció de l'Agència Valenciana del Turisme.  
El seu funcionament i l'adopció d'acords es regularan pel que preveuen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Huitena. Resolució  
El conveni d'encàrrec de gestió entre l'Agència Valenciana del Turisme i Ajuntament de Santa Pola quedarà resolt en el cas que no tinguen lloc les actuacions que s'hi preveuen.  
Així mateix, el present conveni quedarà resolt per mutu acord de les parts com a conseqüència de l'incompliment per qualsevol d'aquestes de les estipulacions que s'hi preveuen.  
Si per causes imputables a l'Ajuntament no es duguera a terme l'actuació objecte del present conveni, quedaria automàticament rescindit.  
En tot cas, les parts es comprometen a finalitzar les activitats que estiguen en curs d'execució d'acord amb el criteri que a aquest efecte establisca la comissió de coordinació i seguiment.  
  
Novena. Altres aspectes  
9.1. La prestació dels serveis objecte de la present comanda no impliquen cessió dels elements de la infraestructura turística de litoral de l'Agència Valenciana del Turisme, que continuarà tenint-ne la titularitat.  
9.2. Ambdós parts es comprometen a destacar en totes les activitats que realitzen per a la difusió de les actuacions previstes en el present conveni d'encàrrec de gestió la col·laboració prestada per l'altra part, incorporant els respectius anagrames i logotips en el material de difusió, a excepció d'aquelles actuacions realitzades per l'Agència Valenciana del Turisme en un àmbit superior al del municipi de Santa Pola.  
  
  
Deu. Règim jurídic  
10.1. El present conveni d'encàrrec de gestió és de caràcter administratiu i es considera inclòs en l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
10.2. Els dubtes i les controvèrsies que puguen sorgir amb motiu de la interpretació i l'aplicació de la present comanda i que no puguen ser resolts de comú acord per les parts a través de la comissió de seguiment establida, es resoldran de conformitat amb la normativa aplicable en dret, i seran competència de la jurisdicció contenciosa administrativa.  
  
Les parts, una vegada llegit el present document, i com a prova de conformitat amb el seu contingut íntegre, el subscriuen i el firmen per duplicat en el lloc i la data indicats al començament.  
  
El president de l'Agència Valenciana del Turisme: Francesc Colomer Sánchez.  
L'alcaldessa presidenta de l'Ajuntament de Santa Pola: Yolanda Seva Ruiz.  
  
  
ANNEX I  
Material de titularitat de l'Agència Valenciana del Turisme instal·lat al municipi de Santa Pola, i que és objecte del conveni d'encàrrec de gestió  
  
Àrees de jocs infantils (de 3 a 7 anys): 1.  
Àrees de jocs juvenils (de 8 a 14 anys): 1.  
Àrees esportives tipus vòlei platja, futbol platja, bàsquet platja, etc: 6.  
Àrees esportives de superfície gran/mitjana (vòlei, futbol, bàsquet platja, un àrea biosaludable i tancat amb banderoles): 0/1.  
Àrees biosaludables: 1.  
Estacions de bombament d'aigua tractada de mar i pous per a la infraestructura higiènica: 4.  
Llavapeus amb bases i xarxes de canalització connectades a estacions de bombament: 76.  
Dutxes connectades a la xarxa d'aigua potable: 0.  
Així com una altra infraestructura consistent en:  
- Cartells de senyalització en jocs i àrees biosaludables, etc.  
- Papereres i grups de papereres de recollida selectiva,  
- Passarel·les de fusta (de corda) rígides d'1,20 m d'ample, i d'un ample especial de 2,40 metres.  
  
Actuacions específiques i de caràcter prioritari per al manteniment de determinada infraestructura  
Actuacions específiques: pou de captació d'aigua de mar i ancoratges de les conduccions de l'estació de bombament.  
  
  
  
ANNEX II  
Prescripcions tècniques per al manteniment i la reparació de la infraestructura instal·lada a les platges  
  
A.II.1. Infraestructura higiènica  
Reparació i manteniment de dutxes, llavapeus amb els seus fonaments, estacions de bombament i canalitzacions, papereres, passarel·les de diversos amples.  
  
Tasques genèriques  
Observar l'estat de les platges i comunicar quan finalitze la jornada laboral al responsable municipal designat a aquest efecte totes les anomalies que observen relatives a la reparació i manteniment de la infraestructura higiènica.  
En el cas que l'anomalia observada siga considerada greu, s'haurà de procedir a retirar l'element, i a senyalitzar i impedir l'accés d'usuaris i turistes a la zona de risc, de manera que s'evite qualsevol accident de tercers. Posteriorment, es realitzarà la comunicació preceptiva al responsable designat pel municipi i/o empresa externa o tècnic especialista per a la solució immediata.  
Quant a les labors de neteja de la infraestructura, tant dels elements de la infraestructura higiènica com de les seues canalitzacions, es prestarà especial interés a la retirada d'objectes punxants i tallants com llandes, vidres, etc., i es dotarà els operaris dels estris de treball i dels equips de protecció individual (guants, etc.) adequats, així com d'instruccions de treball d'acord amb la seua especialitat i grau d'intervenció.  
  
Pel que fa a les reparacions que s'hagen de fer en la fase de manteniment, es consideraran reparacions les derivades de les tasques usuals i ordinàries de reparació i manteniment de les dutxes i llavapeus, i qualsevol intervenció sobre elements higiènics, papereres i passarel·les. Així mateix comprendran les substitucions de qualsevol element principal de les dutxes o llavapeus, la reubicació dels fonaments i les reparacions sobre les canalitzacions.  
  
De les papereres  
Comprovaran l'estat de les papereres i netejaran qualsevol brutícia de la superfície; reposaran, si és necessari, el vinil d'informació, mantenint els logos i les marques existents, i eliminaran qualsevol altra marca, adhesiu, senyal o grafit estrany.  
En el cas que la paperera estiga inclinada o tombada, la col·locaran en posició correcta. Si el poal interior metàl·lic està deteriorat, ho comunicaran perquè se substituïsca o es repare.  
  
De les passarel·les  
Comprovaran l'estat de les passarel·les i reubicaran les que hagen sigut desplaçades del seu lloc original, procedint a desenterrar-les i alinear-les.  
En el cas que observen desperfectes en les passarel·les que siguen perillosos per als usuaris, es retirarà el tram afectat.  
Si el desperfecte és reparable, es procedirà a la incorporació del material deficient, amb fusta tractada i visos per a ambient marí. Els visos tindrà la longitud adequada per a permetre la fixació sobre el llistó fins a la profunditat necessària, introduint completament el cap del vis i sense que aquest isca per la cara oposada.  
  
De les dutxes i llavapeus  
Es comprovarà el bon estat de funcionament de tots els llavapeus i les dutxes existents, i es procedirà a la neteja d'arruixadores o fluxors obturats i a la reposició de les arruixadores inexistents. Es procedirà de la mateixa manera amb els vinils indicatius de marca i/o avís d'aigua no potable.  
Duran a terme l'aplanament, l'alineació i l'anivellació dels fonaments de les dutxes i llavapeus que hagen variat la posició inicial, netejaran els cossos i les plataformes de les dutxes i retiraran l'arena quan l'acumulació n'impedisca el bon ús, deixaran el voltant de les dutxes en perfecte estat de neteja i hi retiraran qualsevol tipus de vegetació estranya o brutícia. L'accés a les dutxes o llavapeus haurà de quedar net, còmode i segur.  
En el cas que siga necessari substituir un fluxor avariat o reparar algun ràcord de connexió, o que es detecte un problema de llanterneria en algun dels equips terminals, es procedirà a aïllar-lo des de la clau de tall més pròxima abans de procedir a qualsevol intervenció.  
La reparació de les connexions a la xarxa general de canalització, les seues peces especials, així com les conduccions a les estacions de bombament, es comunicarà al responsable municipal per a procedir amb el personal tècnic especialitzat oportú, siga propi o d'empresa externa, en el termini de temps més breu possible, de forma que s'aïlle la conducció o, fins i tot, es detinga l'estació de bombament mentre dura la intervenció, amb la verificació posterior de l'estanquitat de les conduccions i el soterrament final.  
  
De les estacions de bombament per a aigua tractada de mar  
Aquesta important infraestructura higiènica requereix l'assistència per part de personal tècnic qualificat electricista i/o llanterner, el qual ha de realitzar les intervencions en condicions de total seguretat.  
L'accés es realitzarà per mitjà de la trapa existent en la part superior, verificant que es disposa d'una còpia de la clau estàndard per a l'obertura del cadenat, i evitant la ruptura i la substitució d'aquest. S'utilitzarà l'escala de mà existent en l'interior, evitant el risc de caiguda de tercers a través de l'obertura produïda al mantindre la trapa oberta.  
  
S'ha de prestar especial atenció a la revisió i la substitució dels ancoratges i les fixacions als forjats de les canonades interiors de l'estació de bombament, ja que la ruptura pot produir una inundació i l'arruïnament de la instal·lació de bombament.  
Es procedirà a la revisió dels electronivells, que es «mouran» periòdicament per a evitar que els contactes s'apeguen; a la revisió d'alarmes de l'esquema sinòptic existent en el quadro elèctric; a la verificació de la pressió d'eixida; a l'aportació de lleixiu d'ús alimentari per a la desinfecció de l'aigua del depòsit, i a la comprovació visual de fugues, claus de pas, aportació d'aigua del pou, cicles d'arrancada i parada de bombes, etc., tot això per a detectar qualsevol funcionament anòmal i comunicar-lo a l'especialista o l'empresa externa.  
L'estació de bombament disposa d'una parada d'emergència (polsador roig amb forma de bolet), que s'utilitzarà per a la detenció davant de qualsevol anomalia, i que no haurà de ser utilitzada per a la parada general i continuada de l'estació de bombament. Aquesta parada d'emergència no desconnecta elèctricament tots els sistemes, per la qual cosa es requereix l'aïllament elèctric de l'equip on s'haja d'intervindre, i fins i tot la desconnexió general del subministrament elèctric de l'estació si fóra necessari.  
La revisió del funcionament, com ara la desconnexió sobtada de les proteccions tèrmiques i elèctriques magnetotèrmiques i diferencials dels equips elèctrics, el rearmament i la substitució de qualsevol equip per un altre element de característiques semblants, queda reservat al personal tècnic especialista en electricitat, per a garantir la consignació i el bloqueig dels equips i la intervenció coordinada amb l'especialista en llanterneria en cas necessari.  
El rearmament elèctric d'un equip ha de garantir que les claus de pas associades a l'equip es troben obertes per a evitar-ne l'arruïnament.  
  
La substitució de qualsevol equip es realitzarà per uns altres de semblants característiques elèctriques, hidràuliques i de qualitat de materials. No s'hauran d'efectuar alteracions sobre equips i/o cablejat, ja que dificultaran qualsevol intervenció posterior.  
L'estació de bombament disposa de dos elements que han d'estar en funcionament (excepte situacions d'emergència): l'electroventilador, que amb l'arrancada periòdica permet l'evacuació d'aire humit i redueix la condensació d'aigua en l'estació de bombament, i la bomba de buidatge de l'estació, per al buidatge d'aigua procedent de fugues, condensacions o filtracions de poca importància, l'electronivell d'arrancada de la qual també ha de ser verificat periòdicament.  
  
  
  
A.II.2. Infraestructura ludicoesportiva  
Reparació i manteniment de les àrees ludicoesportives i els seus cartells de senyalització  
  
Tasques genèriques  
Observar l'estat de les platges i comunicar quan finalitze la jornada laboral al responsable municipal designat a aquest efecte totes les anomalies que observen relatives a la reparació i manteniment de la infraestructura ludicoesportiva.  
En el cas que l'anomalia observada siga considerada greu, s'haurà de procedir a retirar l'element, i a senyalitzar i impedir l'accés d'usuaris i turistes a la zona de risc, de manera que s'evite qualsevol accident de tercers. Posteriorment, es realitzarà la comunicació preceptiva al responsable designat pel municipi i/o empresa externa per a la solució immediata.  
Duran a terme la neteja i el manteniment tant dels elements de la infraestructura ludicoesportiva i de senyalització com de les àrees de joc infantils i juvenils, i es prestarà especial interés a la retirada d'objectes punxants i tallants com llandes, vidres, etc. Per al correcte exercici d'aquestes tasques, es dotarà els treballadors dels accessoris i protectors (guants, etc.) necessaris. Pel que fa a la neteja i al manteniment del voltant de les àrees de joc, s'hi considerarà compresa la zona delimitada per un polígon imaginari traçat a dos metres del perímetre màxim resultant dels distints elements de l'àrea de joc.  
  
Pel que fa a les reparacions menors, seran les derivades de les tasques usuals i ordinàries de reparació i manteniment de les àrees ludicoesportives, substitució d'elements com ara xarxes o banderoles. Es consideraran reparacions majors les substitucions de qualsevol element principal de les dites àrees.  
  
Dels cartells de senyalització  
Es comprovarà l'estat dels cartells, la seua alineació, que no hi haja peces soltes, i que la placa d'ancoratge/fonamentació estiga en bon estat i prou soterrada, i s'hi repararà qualsevol desperfecte observat. Netejaran qualsevol classe de brutícia de la superfície i eliminaran qualsevol adhesiu o grafit que li siga estrany.  
En el cas que detecten alguna anomalia greu, pintada o qualsevol altre defecte que no puguen solucionar, el comunicaran immediatament al responsable municipal, i substituiran els vinils deteriorats per uns altres de nous, per a la qual cosa contactaran amb l'Agència Valenciana del Turisme.  
  
De les àrees ludicoesportives  
Comprovaran l'estat dels elements per a observar possibles peces o panells despresos, desgastats, amb arestes perilloses, l'estat de funcionalitat de peces mòbils, etc.; procediran a reparar, recol·locar i deixar a punt per a la utilització les distintes àrees ludicoesportives, i informaran de qualsevol desperfecte d'importància observat.  
S'observarà que no quede al descobert (o fàcilment abastable) cap placa o peça de fonamentació, i hauran de soterrar i mantindre al nivell adequat d'arena aquests elements per a evitar danys als usuaris.  
  
En el cas que l'anomalia observada siga considerada greu, s'haurà de procedir a retirar l'element, i a senyalitzar i impedir l'accés d'usuaris i turistes a la zona de risc, de manera que s'evite qualsevol accident de tercers. Posteriorment, es realitzarà la comunicació preceptiva al responsable designat pel municipi i/o empresa externa per a la solució immediata.  
La substitució de peces o components de jocs infantils i juvenils, així com àrees biosaludables, es realitzarà amb peces o elements de característiques semblants (ambient marí, corrosió, etc.), sol·licitant-los al fabricant, evitant d'aquesta manera la reparació o la improvisació de solucions que creen altres riscos addicionals.  
Netejaran qualsevol classe de brutícia de la superfície i eliminaran qualsevol adhesiu o grafit que li siga estrany.